সারদাকাণ্ডে সিবিআই তদন্ত নিয়ে রাজ্যের দায়ের করা মামলার আজ শুনানি সুপ্রিম কোর্টে। দুই নম্বর আদালতে বিচারপতি টিএস ঠাকুর ও বিচারপতি নাগাপ্পনের বেঞ্চে ওই মামলার শুনানি হওয়ার কথা। মুকুল রায়কে সিবিআই তলব করার পর, তদন্তে সর্বোচ্চ আদালতের নজরদারি চেয়ে মামলা দায়ের করে রাজ্য সরকার। রাজ্যের অভিযোগ, আদালতের নির্দেশ মতো তদন্ত করছে না কেন্দ্রীয় গোয়েন্দা সংস্থা। উল্টে বিজেপি ও কেন্দ্রীয় সরকারের হাতের পুতুলের মতো কাজ করছে সিবিআই। সুপ্রিম কোর্টের নির্দেশে সারদায় যখন প্রথম সিবিআই তদন্ত শুরু হয়, তখনই আদালতের নজরদারি চেয়েছিলেন মামলাকারী বিকাশরঞ্জন ভট্টাচার্য। তখন সুপ্রিম কোর্ট জানিয়েছিল, এটা আদালতের কাজ নয়। সিবিআইয়ের ওপর বিচারপতিদের আস্থা আছে। কিন্তু প্রয়োজনে তাদের তত্ত্বাবধানে তদন্ত হতে পারে বলেও জানিয়েছিল সুপ্রিম কোর্ট। আজ রাজ্য সরকারের মামলার প্রেক্ষিতে সর্বোচ্চ আদালত কী বলে, সেদিকে তাকিয়ে সবাই। শীর্ষ আদালতে রাজ্যের হয়ে সারদা মামলা লড়ছেন কপিল সিব্বল।